**URAD PREDSEDNICE REPUBLIKE SLOVENIJE**

**DRŽAVNI ZBOR REPUBLIKE SLOVENIJE**

**DRŽAVNI SVET REPUBLIKE SLOVENIJE**

**USTAVNO SODIŠČE REPUBLIKE SLOVENIJE**

**RAČUNSKO SODIŠČE REPUBLIKE SLOVENIJE**

**VARUH ČLOVEKOVIH PRAVIC REPUBLIKE SLOVENIJE**

**DRŽAVNA REVIZIJSKA KOMISIJA ZA REVIZIJO POSTOPKOV ODDAJE**

**JAVNIH NAROČIL**

**INFORMACIJSKI POOBLAŠČENEC**

**KOMISIJA ZA PREPREČEVANJE KORUPCIJE**

**DRŽAVNA VOLILNA KOMISIJA**

**FISKALNI SVET**

**SODNI SVET REPUBLIKE SLOVENIJE**

**ZAGOVORNIK NAČELA ENAKOSTI**

**VRHOVNO SODIŠČE REPUBLIKE SLOVENIJE**

**VRHOVNO DRŽAVNO TOŽILSTVO REPUBLIKE SLOVENIJE**

**DRŽAVNO ODVETNIŠTVO REPUBLIKE SLOVENIJE**

**OBČINE**

**ZDRUŽENJE OBČIN SLOVENIJE**

**SKUPNOST OBČIN SLOVENIJE**

**ZDRUŽENJE MESTNIH OBČIN SLOVENIJE**

**MINISTRSTVA**

**ORGANI V SESTAVI MINISTRSTEV**

**VLADNE SLUŽBE**

**UPRAVNE ENOTE**

Številka: 007-14/2025-3130-1

Datum: 10. 1. 2025

Zadeva: Odmera letnega dopusta po starostnem kriteriju

Na Ministrstvu za javno upravo (v nadaljnjem besedilu: ministrstvo) smo prejeli več vprašanj glede odmere letnega dopusta na podlagi kriterija starosti. V zvezi z navedenim ministrstvo podaja naslednje pojasnilo:

Zakon o javnih uslužbencih (v nadaljnjem besedilu: ZJU) v prvem odstavku 5. člena določa, da za delovna razmerja javnih uslužbencev ter za pravice in dolžnosti iz delovnega razmerja veljajo predpisi, ki urejajo delovna razmerja, in kolektivne pogodbe, kolikor ta ali drug poseben zakon ne določa drugače. V prehodni določbi ZJU, in sicer v 203. členu je določeno, da *"Z dnem, ko se začne uporabljati ta zakon, prenehajo veljati: 1. naslednje določbe Zakona o delavcih v državnih organih (Uradni list RS, št. 15/90, 5/91, 18/91, 22/91, 2/91-I, 4/93, 18/94 - ZRPJZ, 70/97, 87/97 - ZPSDP in 38/99): I. poglavje, II. poglavje, (razen 34. do 42. člena, ki veljajo do nove ureditve s kolektivno pogodbo), drugi odstavek 65. člena, V. in VI. poglavje;".* Navedeno pomeni, da se za odmero letnega dopusta javnim uslužbencem do uveljavitve nove ureditve letnega dopusta s kolektivno pogodbo uporabljajo določbe Zakona o delavcih v državnih organih (v nadaljnjem besedilu: ZDDO), ki določajo kriterije za odmero rednega letnega dopusta v členih 35 – 40.

Posebej opozarjamo na dikcijo člena "do nove ureditve s kolektivno pogodbo", saj ne gre za sicer običajno situacijo, ko je določena pravica urejena v zakonu, v kolektivni pogodbi pa je (lahko) urejena drugače, praviloma ugodneje, pač pa za dejstvo, da se *sedes materiae* prenese iz zakona v kolektivno pogodbo.

Aneks h Kolektivni pogodbi za negospodarske dejavnosti v Republiki Sloveniji (Uradni list RS, št. 99/2024, v nadaljnjem besedilu: Aneks) določa:

*5. člen*

*(odmera letnega dopusta po kriteriju starosti javnega uslužbenca)*

*Javnemu uslužbencu, ki je dopolnil 55 let, se letni dopust poveča za pet dni.*

in v prehodni določbi

*8. člen*

*(prehodna določba)*

*Ne glede na določbo 5. člena tega aneksa se za odmero pet dni letnega dopusta po kriteriju starosti upošteva dopolnjena starost javnega uslužbenca kot sledi:*

|  |  |  |  |  |  |  |
| --- | --- | --- | --- | --- | --- | --- |
| *Leto* | *2025* | *2026* | *2027* | *2028* | *2029* | *2030* |
| *starost* | *51 let* | *51 let* | *52 let* | *52 let* | *53 let* | *54 let* |

Navedena sprememba pomeni uskladitev glede statusa "starejšega javnega uslužbenca" s statusom "starejšega delavca", ki je vezan na starost 55 let. Ker pa gre za večjo razliko v starosti javnega uslužbenca (5 let), so se socialni partnerji dogovorili za prehodno obdobje, kot določa 8. člen Aneksa.

5. in 8. člen Aneksa tako določata odmero letnega dopusta po kriteriju starosti javnega uslužbenca, kar pomeni, da gre za novo ureditev s kolektivno pogodbo glede tega pogoja, zaradi navedenega se od 1. januarja 2025 glede odmere letnega dopusta na podlagi kriterija starosti javnega uslužbenca ne uporablja (več) določila drugega odstavka 39. člena ZDDO v delu "delavcu, ki je dopolnil 50 let starosti", pač pa se za ta kriterij uporabljajo določbe Aneksa, in sicer:

* v prehodnem obdobju (2025-2030) se uporablja določba 8. člena,
* od leta 2031 dalje uporablja določba 5. člena Aneksa.

V ostalem se do ureditve (tudi drugih kriterijev) v kolektivni pogodbi uporabljajo kriteriji, kot jih določa ZDDO.

S spoštovanjem,

 Peter Pogačar

 generalni direktor